Oprindeligt var planen, at Rubjerg Knude Fyr skulle flyttes 80 meter væk fra kysten, men på grund af de store sandklitter, så bliver det kun til 70 meter. - Hvis vi går 80 meter hen, så kommer vi ind i så høj en klit, at hjørnet af fyret vil være dækket til, og vi er nervøse for, at sandet vil ryge hen foran indgangsdøren, siger Kjeld Pedersen. Gravemaskinen er i gang med at flytte det sidste sand i den brede bakserende, hvor fyret skal flyttes i. Den såkaldte bakserende er 16 meter bred og næsten 100 meter lang. I alt er der gravet omkring 4.000 kubikmeter sand væk fra bakserenden. Den store sandkasse - Det er den største sandkasse, som jeg har set, siger Kjeld Pedersen. Alt er nu næsten klar til, at BMS Krangården kan rykke ind i næste uge med deres store maskiner. De kæmpe jernbjælker, som skal igennem de store huller, som der er lavet i fyret, er ankommet til området. De skal snart bugseres de sidste 2 kilometer op til fyret, så de kan blive monteret. Hver af de store jernbjælker vejer otte tons. De skal være med til at bære, når fyret skal løftes og rulles 70 meter til den nye placering. - Det bliver lidt vildt, men vi håber og tror på det, siger Kjeld Pedersen. Sandet kan drille Sandet ved Rubjerg Knude har i generationer været den største udfordring. Det er det stadig, og det er ikke bare sandfygning, som kan ødelægge flytningen af fyret. - Usikkerhedsmomentet er nok lidt, at sådan noget som sand, det kan man ikke banke sammen. Vi håber, at de store køreplader, som vi skal køre fyret på, kan banke sandet sammen, siger han. Kjeld Pedersen har sat sin afmærkning i sandet. 70 meter fra hvor fyret står i dag er målstregen om et par uger, når fyret rulles afsted. - Jeg håber så meget, at fyret står der i uge 43, og at vi i uge 44 er i gang med at dække renden til igen, siger Kjeld Pedersen.
70 meter fra hvor Rubjerg Knude Fyr står i dag har Kjeld Pedersen sat en mærkering i sandet. Det er her, at det 120 år gamle fyr skal flyttes til, når det om 2 uger rulles afsted. 